Pentru că aţi introdus termenul de „băsist”, iar toţi cei care sunt împotriva voastră sunt imediat catalogaţi astfel şi aruncaţi în oala cu lături.

Pentru că instigaţi la ură şi violenţă în repetate rânduri.

Pentru că sunteţi manipulatori şi mincinoşi, pentru că prezentaţi adevăruri trunchiate şi lucruri scoase din context.

Pentru că vă folosiţi de oameni bătrâni în urmărirea scopului vostru.

Pentru că aţi împărţit ţara asta în două, n-o să fiţi iertaţi niciodată!

Vă povestesc o întâmplare ce am trăit-o pe pielea mea, în perioada în care lucram ca operator la trustul Intact. Trei luni, atât a durat romanţa, suficient pentru mine cât să nu-mi doresc mai mult.

Era în perioada protestelor din ianuarie 2012, când am fost trimis să filmez în Piaţa Universităţii, în mijlocul evenimentelor. Eu lucram în mod normal ca operator pe platou, însă din lipsă de oameni, am ajuns, vrând-nevrând, în Piaţă.

Asta nu a fost o problemă pentru mine, ba chiar m-am bucurat de noua provocare de a mă infiltra printre protestatari, cu o cameră mare în spate şi cu un cablu lung după mine.

Până când, în timp ce filmam eu un banner frumos pe care scria „PDL & USL aceeaşi mizerie”, am primit mesajul în cască: „Nu mai filma bannere împotriva USL-ului, pentru că nu putem da aşa ceva post. Tocmai ni s-a transmis de la studio„.

Scurt, fără explicaţii, protestul de atunci împotriva clasei politice a fost prezentat elegant drept un protest împotriva lui Traian Băsescu.

Iar atunci mi-am dat seama că eu nu pot să cobor la nivelul lor…

Acum, îmi pare rău pentru oamenii ăia faini care mai lucrează acolo şi-şi câştigă o bucată de pâine, îmi pare rău pentru bătrânii care au ieşit ieri în stradă, la 34 de grade, să scandeze în cel mai josnic mod posibil „ieşi afară, javră ordinară”, alături de nepoţii lor de 4-5 anişori, îmi pare rău pentru România că a ajuns să-i fie decisă soarta de către pensionari care n-au prea multă carte şi care refuză sau nu au alte surse de informare decât Antena 3.